Jee ya̱ nku̱yatin ki̱vɨ̱ꞌ koo viko Pascua ya̱ sáꞌá rá ñɨvɨ Israel, jee yukuán kua̱ꞌa̱nꞌ Jesús nu̱u̱nꞌ ñuunꞌ Jerusalén.
Jee niniꞌ re̱ꞌ chíkéꞌi iniꞌ veñu̱ꞌun káꞌnú Jerusalén nééꞌ rá ñɨvɨ xíkó ráa xi̱ni̱kɨ̱ꞌ, jín rá lanchi, jín rá paloma, jee suni nééꞌ rá te̱e sáma xu̱ꞌún.
Jee nchu̱táꞌán re̱ꞌ yoꞌo, jee nchiꞌi re̱ꞌ nta̱ká rátíꞌ ntavaꞌ re̱ꞌ rá lanchi jín rá xi̱ni̱kɨ̱ꞌ chíkéꞌi iniꞌ veñu̱ꞌun káꞌnú. Jee nxi̱náváꞌ re̱ꞌ xu̱ꞌún ka̱a rá te̱e sáma xu̱ꞌún. Jee nxi̱nániso re̱ꞌ rá mesa ráa.
Jee nkachiꞌ re̱ꞌ nu̱u̱nꞌ rá ñɨvɨ ya̱ xíkó rá paloma: ―Tavaꞌ rán rá yaꞌá chíkéꞌi, jee koto sáꞌá rán veꞌi Tátáꞌ ni̱ꞌ ɨɨn nu̱yáꞌvi ―nkachiꞌ re̱ꞌ.
Saájee nna̱ku̱ꞌun iniꞌ rá te̱e súkuáꞌa re̱ꞌ rává tu̱ꞌun níso nu̱u̱nꞌ Tutuꞌ nééꞌ Tu̱ꞌun Ndiosíꞌ: “Ñúkuíñɨ́ iniꞌ ni̱ꞌ jie̱ꞌe̱ꞌ ve̱ꞌí nú ne̱ tɨ́ɨn ñuꞌunꞌ nuꞌuꞌ.”
Saájee rá te̱e kúñáꞌnú nu̱u̱nꞌ rá ñɨvɨ Israel nkachiꞌ ráa nu̱u̱nꞌ re̱ꞌ: ―¿Na̱ seña xtúvi nú nu̱u̱nꞌ ránꞌ ya̱ íyó tiñu níso nú ya̱ sáꞌá nú rá tiñu yaꞌá résa? ―nkachiꞌ ráa.
Jee nna̱xiníkó Jesús jee nkachiꞌ re̱ꞌ nu̱u̱nꞌ ráa: ―Kanɨꞌ rán veñu̱ꞌun yaꞌá, jee ki̱vɨ̱ꞌ uníꞌ jee nakani ni̱ꞌ maa ―nkachiꞌ Jesús.
Saájee rá te̱e kúñáꞌnú nu̱u̱nꞌ rá ñɨvɨ Israel nkachiꞌ ráa nu̱u̱nꞌ re̱ꞌ: ―U̱vi̱xiko i̱ñu̱ꞌ (46) kui̱ya̱ꞌ ya̱ va̱ji jiáni ráa veñu̱ꞌun káꞌnú yaꞌá, jee noꞌó, ¿á káchíꞌ nú ya̱ ki̱vɨ̱ꞌ uníꞌ ni jee nakani nú maa rúja? ―nkachiꞌ ráa.
Soo veñu̱ꞌun jie̱ꞌe̱ꞌ ya̱ nkaꞌanꞌ re̱ꞌ ví jie̱ꞌe̱ꞌ ñunéꞌyúꞌ re̱ꞌ.
Saáva sáá nna̱tekuꞌ Jesús nkene re̱ꞌ nteñu rá níꞌiꞌ, jee nna̱ku̱ꞌun iniꞌ rá te̱e nsu̱kuáꞌa re̱ꞌ ráa tu̱ꞌun yaꞌá ya̱ nkachiꞌ re̱ꞌ, jee ni̱nu̱ꞌ iniꞌ ráa rá tu̱ꞌun ya̱ níso nu̱u̱nꞌ Tutuꞌ nééꞌ Tu̱ꞌun Ndiosíꞌ jín rá tu̱ꞌun ya̱ nkachiꞌ re̱ꞌ.
Jee sáá nééꞌ Jesús nu̱u̱nꞌ ñuunꞌ Jerusalén ya̱ kúvi rá ki̱vɨ̱ꞌ viko Pascua ya̱ sáꞌá rá ñɨvɨ Israel, jee kue̱ꞌe̱ꞌ rá ñɨvɨ ni̱nu̱ꞌ iniꞌ ráa re̱ꞌ, sáá niniꞌ ráa rá seña a̱nasɨ́ sáꞌá re̱ꞌ.
Soo Jesús chi ntu kúneí iniꞌ re̱ꞌ ráa, chi jíníꞌ re̱ꞌ iniꞌ ntáká rá ñɨvɨ.
Jee saáva ntu̱né jíniñúꞌún re̱ꞌ ya̱ ni ɨɨn ñɨvɨ ku̱ꞌva ráa ya̱ naáꞌ nu̱u̱nꞌ re̱ꞌ jie̱ꞌe̱ꞌ rá ñɨvɨ, chi ya jíníꞌ va̱ꞌa re̱ꞌ ná kúvi ya̱ ñúꞌún iniꞌ ánímaꞌ ntáká rá ñɨvɨ.